**Korupcia - základné pojmy**

**Pojem korupcia**

Vo všeobecnosti možno pojem korupcia definovať ako **konflikt medzi verejným a súkromným záujmom,** ktorý sa prejavuje zneužitím postavenia alebo funkcie vpolitike, verejnej správe alebo hospodárstve na osobný prospech.

Typickýmznakom korupcie je konanie v tajnosti a v rozpore s dobrými mravmi, medzidvomi alebo viacerými stranami, často spojené s nátlakom na jednu stranu.

Môže ísť aj o akékoľvek iné konanie osôb, ktorým sú zverené právomoci vo verejnom alebo súkromnom sektore, ktoré odporuje povinnostiam vyplývajúcich z ich postavenia a smeruje k získaniu neoprávnených výhod.

- Slovenské trestné právo pojem korupcia spája s trestnými činmi:

* **prijímania úplatku,**
* **podplácania,**
* **nepriamej korupcie,**
* **volebnej korupcie a**
* **športovej korupcie.**

- Vo svete sa pod týmto pojmom často vnímajú aj iné formy, napríklad **zneužitie právomoci verejného činiteľa** ale i **lobing** (vplyvy súkromného sektora na verejné inštitúcie), **nepotizmus** (rodinkárstvo) a **klientelizmus** (distribúcia statkov a služieb na základe osobných, priateľských, resp. iných spriazneností).

- Ide o také správanie sa, výsledkom ktorého je na jednej strane „spokojnosť“ s poskytnutím nejakej neoprávnenej výhody, a na strane druhej poškodzovanie verejných záujmov verejnosti, teda „nespokojnosť“ ostatných. Niekde uprostred stojí obálka s peniazmi, dovolenka, auto či iná neoprávnená výhoda.

Správanie sa jednej strany (tej, ktorá úplatok poskytuje), ako aj druhej strany (tej, ktorá úplatok prijíma), je v rozpore so zákonmi a je trestnoprávne postihnuteľné.

**Prijímanie úplatku** (§ 328 až § 330 Trestného zákona) znamená žiadať, dať si sľúbiť, či prijať určité plnenie majetkovej alebo nemajetkovej povahy, na ktoré by inak podplácaná osoba nemala nárok za to, aby podplácajúcej osobe poskytla určité výhody, spočívajúce v porušení svojich povinností vyplývajúcich zo zamestnania, povolania, funkcie alebo postavenia alebo v súvislosti s obstarávaním všeobecného záujmu. Ide o **tzv. pasívnu** **korupciu,** osoba sa necháva podplácať.

**Príklad**

- **Starosta**, ako správny orgán v stavebnom konaní rozhodne o stavebnom povolení v rozpore so zákonom o stavebnom konaní a za toto príjme právo bezplatne užívať prímorskú vilku na dva týždne. (Súd mu môže uložiť trest odňatia slobody v trvaní dva až päť rokov.)

**- Lekár** - prednosta rozhodne o hospitalizovaní pacienta na oddelenie, ktoré riadi a rozhodne o tom, že ho bude sám operovať a za toto príjme úplatok vo výške 300 € (Súd mu môže uložiť trest odňatia slobody v trvaní tri až osem rokov.)

- **Policajt** si vypýta 50 € za to, že nebude riešiť prekročenie rýchlosti v obci o 20 km/h. (Súd mu môže uložiť trest odňatia slobody v trvaní päť až dvanásť rokov.)

**Podplácanie** (§ 332 až § 334 Trestného zákona) znamená sľúbiť, ponúknuť alebo poskytnúť určité plnenie majetkovej alebo nemajetkovej povahy zo strany podplácajúcej osoby, na ktoré by inak podplácaná osoba nemala nárok za to, aby podplácajúcej osobe poskytla určité výhody, spočívajúce v porušení svojich povinností vyplývajúcich zo zamestnania, povolania, funkcie alebo postavenia alebo tak koná v súvislosti s obstarávaním veci všeobecného záujmu. Ide o **tzv. aktívnu korupciu**, osoba podpláca.

**Príklad**

-Štatutár stavebnej firmy sľúbi predsedovi výberovej komisie, že ak bude mestský projekt rekonštrukcie parku pridelený jeho firme, táto následne predsedovi výberovej komisie za tretinovú cenu zrekonštruuje dom. (Súd mu môže uložiť trest odňatia slobody v trvaní šesť mesiacov až tri roky.)

**Nepriama korupcia (**§ 336 Trestného zákona) je založená na prijímaní úplatku osobou, ktorá má ďalej svojim vplyvom pôsobiť na iného, aby ten poskytol podplácajúcej osobe určité výhody, spočívajúce v porušení svojich povinností vyplývajúcich zo zamestnania, povolania, funkcie alebo postavenia alebo na podplácaní takejto, na iného pôsobiacej osoby. Nepriama korupcia sa môže viazať aj na obstaranie veci všeobecného záujmu.

**Príklad:**

-Advokát požiada o 1000 € za to, že sa prihovorí u sudcu - kamaráta, aby dal obžalovanému nižší trest. (Za takýto príhovor súd môže advokátovi uložiť trest odňatia slobody až na tri roky.)

-Rodičia dieťaťa, ktoré súrne potrebuje operáciu, ponúkne peniaze známemu, aby ten presvedčil primára chirurgie, aby ich dieťa operoval prednostne. (Súd mu môže uložiť trest odňatia slobody až na dva roky.)

**Volebná korupcia** (§ 336a Trestného zákona) je založená na ponúknutí alebo sľúbení úplatku tomu, kto má právo voliť, zúčastniť sa na referende alebo na ľudovom hlasovaní o odvolaní prezidenta Slovenskej republiky, ako aj na žiadaní, prijatí alebo prísľubu úplatku osobou ktorá má právo voliť, zúčastniť sa na referende alebo na ľudovom hlasovaní o odvolaní prezidenta Slovenskej republiky, aby volil alebo hlasoval určitým spôsobom, nevolil alebo nehlasoval

určitým spôsobom.

**Príklad**

- Zástupcovia politickej strany si kupujú voličské hlasy - dar alebo službu podmieňujú volením ich kandidáta. (Súd im môže uložiť trest odňatia slobody v trvaní až na dva roky.)

- "Vybavovač" si žiada finančnú hotovosť od členky politickej strany za zabezpečenie volebných hlasov. Za jeden hlas požaduje 4 eurá. (Súd mu môže uložiť trest odňatia slobody v trvaní až na jeden rok.)

**Športová korupcia** (§ 336b Trestného zákona) je založená na manipulácii priebehu a výsledkov súťaží a to tak zo strany podplácajúceho, ktorý je iniciátorom tejto nekalej činnosti, ako aj podplácaného, ktorý v praxi manipuláciu súťaže (zápasu) vykoná na športovisku. Prísnejšie sa posudzuje korupčné správanie osôb činných v športovom hnutí (napr. rozhodca, funkcionár) a opakovanie takejto trestnej činnosti.

**Príklad**

-Hráč bol kontaktovaný s ponukou úplatku 500 €, aby slabým výkonom ovplyvnil výsledok zápasu. (Súd mu môže uložiť trest odňatia slobody v trvaní na jeden až päť rokov.)

-Rozhodca za prevzatý úplatok, fľašu koňaku, neuzná regulárny gól alebo bezdôvodne nariadi pokutový výkop a tak želateľne ovplyvní výsledok súťaže. (Súd mu môže uložiť trest odňatia slobody v trvaní na jeden až päť rokov.)

Za trestné činy korupcie môžu byť trestne zodpovedné aj **právnické osoby**. Ak sa vedenie firmy alebo jej zamestnanci dopustia trestných činov prijímania úplatku, podplácania alebo nepriamej korupcie hrozí im za to napr. trest: zrušenie právnickej osoby, prepadnutie majetku, peňažný trest, zákaz činnosti, zákaz prijímať dotácie alebo subvencie, zákaz prijímať pomoc a podporu poskytovanú z fondov Európskej únie alebo zákaz účasti vo verejnom obstarávaní.

**Rozdiel je medzi darom a úplatkom**

**Úplatok -** úplatok, sa dáva tajne,

- existuje očakávanie konkrétnej protihodnoty, protislužby,

- hodnota úplatku je obvykle vyčísliteľná v peniazoch a primeraná tejto

protihodnote,

- obdarovaný má spôsobilosť ovplyvniť chod určitých procesov.

Úplatkom môže byť - vec hnuteľná (napr. peniaze, auto, šperk)

- nehnuteľná (napr. pozemok, byt, nebytový priestor);

- plnenie majetkovej povahy (napr. oprava domu, prenajatie bytu za

zvýhodnenú cenu);

- plnenie nemajetkovej povahy (napr. prednostné vybavenie stavebného

povolenia).

**Dar**

- dar sa dáva verejne, bez potreby ukrývania sa,

- neočakáva sa ani žiadna protislužba, protihodnota ( prejav vďačnosti, náklonnosti),

- hodnota daru nie je podstatná,

- právomoci prijímateľa nie sú podstatné.

Zdroj:

www.bojprotikorupcii.vlada.gov.sk, upravené